# Jupiter Icy Moons Explorer

|  |
| --- |
| Jupiter Icy Moons Explorer |
| planetárna sonda |
|
Vizualizácia sondy pri Jupiteri |
| Prevádzkovateľ | ESA |
| Hlavní dodávatelia | Airbus Defense and Space |
| Družica | Jupitera, Ganymeda (plánovaná) |
| Dátum vstupu na orbitu | júl 2031 (plánovaný) |
| Dátum štartu | 14. apríl 2023 12:14 UTC (14:14 SELČ) |
| Nosná raketa | Ariane 5 |
| Kozmodróm | Kourou, rampa ELA-3 |
| Trvanie misie | 8 rokov (prelet) 3,5 roka (výskum) |
| Zánik | 2035 (plánovaný) |
| COSPAR ID | 2023-053A (56176) |
| Hmotnosť | 2 420 kg (suchá) 3 650 kg (manévr. palivo) 6 070 kg (štartovacia) |
| Rozmery | 4,09 x 2,86 x 4,35 m (štartovacia konfigurácia) 16,8 x 27,1 x 13,7 m (prevádzková konfigurácia) |
| Energia | 850 W  |
|

|  |  |
| --- | --- |
|  |  Kozmonautický portál |

 |

**Jupiter Icy Moons Explorer** (skratka **JUICE**) je planetárna sonda, vyvinutá Európskou vesmírnou agentúrou (ESA) a spoločnosťou Airbus Defense and Space ako hlavným dodávateľom. Cieľom misie je štúdium troch z galileovských mesiacov planéty Jupiter – Ganymede, Kalisto a Európa, o ktorých sa predpokladá, že majú pod povrchovou ľadovou kôrou značné množstvo tekutej vody, čo z nich robí potenciálne obývateľné prostredie. Štvrtý galileovský mesiac, vulkanicky aktívny Io, nie je ľadovým mesiacom a nebude predmetom výskumu.

Štart rakety Ariane 5 so sondou prebehol 14. apríla 2023 z kozmodrómu Kourou vo Francúzskej Guyane, následne bolo potvrdené navedenie na správnu dráhu, odpojenie od druhého stupňa, stabilizácia orientácie, príjem signálu zo sondy pozemnou stanicou a rozloženie oboch krídel solárnych panelov.

Na obežnú dráhu Jupitera má sonda vstúpiť v júli 2031, po štyroch gravitačných manévroch (prelet okolo sústavy Mesiac-Zem v auguste 2024, Venuše v auguste 2025, Zeme v septembri 2026 a znova v januári 2029) a ôsmich rokoch letu. V decembri 2034 má potom vstúpiť na obežnú dráhu okolo Ganymeda a stať sa tak prvým umelým telesom, ktoré bude obiehať iný než zemský mesiac. V roku 2035, po vyčerpaní väčšiny zásob manévrovacieho paliva, má byť misia ukončená nárazom na povrch Ganymeda.

Misia bude prebiehať súbežne s misiou NASA Europa Clipper, špecializovanou na výskum mesiaca Európa, ktorá má štartovať v roku 2024.

Náklady na celý životný cyklus misie sú v roku 2023 odhadované na približne 1,5 miliardy eur.

## Prístrojové vybavenie

Schéma sondy v prevádzkovej konfigurácii s umiestnením prístrojov (a ľudskou postavou pre predstavu o mierke)
Iná schéma rozmiestnenia prístrojov
„Selfie“ snímka so Zemou v pozadí, zhotovená monitorovacou kamerou JMC1 24 minút po štarte, ešte pred rozložením solárnych panelov
JANUS (*Jovis, Amorum ac Natorum Undique Scrutator*)

optický kamerový systém na sledovanie morfológie a procesov na povrchu mesiacov a mapovanie oblačnosti Jupitera. Disponuje 13 filtrami, zorné pole je 1,3 ° a pri snímkovaní z obežnej dráhy Ganymedu bude mať rozlíšenie až 2,4 m, pri Jupiteri približne 10 km.
MAJIS (*Moons and Jupiter Imaging Spectrometer*)

zobrazovací spektrometer vo viditeľnom a infračervenom spektre (vlnové dĺžky 0,4 – 5,7 μm so spektrálnym rozlíšením 3 – 7 nm) na pozorovanie javov v atmosfére Jupitera a charakteristiku ľadu a minerálov na povrchu mesiacov. Priestorové rozlíšenie bude do 25 m na Ganymede a približne 100 km na Jupiteri.
UVS (*UV Imaging Spectrograph*)

ultrafialový zobrazovací spektrograf na charakterizáciu zloženia a dynamiky exosfér ľadových mesiacov, štúdium polárnych žiar Jupitera a skúmanie zloženia a štruktúry vrchných vrstiev jeho atmosféry.
SWI (*Sub-millimeter Wave Instrument*)

mikrovlnný spektrometer na skúmanie teplotnej štruktúry, zloženia a dynamiky atmosféry Jupitera, ako aj exosféry a povrchu ľadových mesiacov.
GALA (*Ganymede Laser Altimeter*)

laserový výškomer na štúdium slapovej deformácie Ganymedu a topografie povrchov ľadových mesiacov.
RIME (*Radar for Icy Moons Exploration*)

ľadom prenikajúci radar na štúdium podpovrchovej štruktúry ľadových mesiacov až do hĺbky približne 9 km.
J-MAG (*JUICE-Magnetometer*)

magnetometer na štúdium magnetického poľa Jupitera a jeho interakcií s magnetickým poľom Ganymeda a na štúdium podpovrchových oceánov ľadových mesiacov.
PEP (*Particle Environment Package*)

sada šiestich senzorov na charakterizáciu plazmového prostredia systému Jupitera.
RPWI (*Radio and Plasma Wave Investigation*)

zariadenie pre výskum rádiových emisií a plazmového prostredia Jupitera a ľadových mesiacov pomocou sady senzorov.
3GM (*Gravity and Geophysics of Jupiter and Galilean Moons*)

prístroj na štúdium gravitačného poľa Ganymedu, rozsah podpovrchových oceánov na ľadových mesiacoch a štruktúru atmosféry a ionosféry Jupitera a jeho mesiacov. Zahŕňa KaT – transpondér v pásme Ka (27 – 40 GHz resp. 11,1 – 7,5 mm), USO – ultrastabilný oscilátor a HAA – akcelerometer s vysokou presnosťou.
PRIDE (*Planetary Radio Interferometer and Doppler Experiment*)

experiment s využitím interferometrie s veľmi dlhou základňou (VLBI), prijímaním odrazu špecifických rádiových signálov pre výskum gravitačných polí Jupitera a ľadových mesiacov.
RADEM (*Radiation-hard Electron Monitor*)

radiačný monitor na zaznamenávanie tokov elektrónov, protónov a ťažkých iónov v systéme Jupitera.
### Slovenská participácia

Vedeckí pracovníci Oddelenia kozmickej fyziky Ústavu experimentálnej fyziky SAV v Košiciach vyvinuli antikoincidenčný modul (*Anti-Coincidence Module*, ACM), ktorého úlohou je detekcia zásahov vysokoenergetickými časticami. Je súčasťou švédskeho modulu *Particle Environment Package* (PEP) a má slúžiť na indikáciu zhoršenej presnosti iných meraní modulov sondy pri preletoch intenzívnymi radiačnými pásmi, prítomnými v dôsledku silného magnetického poľa Jupitera.

## Galéria

### Trajektória

* Animácia simulovanej trajektórie sondy voči Slnku (gravitačné manévre a prelet k Jupiteru),     Slnko      Venuša      Zem      223 Rosa      Jupiter      JUICE
* voči Jupiteru      Jupiter      Európa      Ganymede      Kalisto
* a voči Ganymedu.

## Referencie

## Pozri aj

* Mesiace Jupitera
* Galileove mesiace
* Galileo (kozmická sonda)
* Juno (sonda)

## Iné projekty

Commons* Commons ponúka multimediálne súbory na tému **Jupiter Icy Moons Explorer**

## Externé odkazy

|  |  |
| --- | --- |
|  | Kozmonautický portál Portál slnečná sústava |

* JUICE na webe ESA
* JUICE na webe ESA science & technology
* Sonda JUICE se vydává k Jupiteru: Co přinese první vlajková loď ESA? – popis cieľov a prístrojového vybavenia sondy na webe Astro.cz (po česky)
* Záznam komentovaného prenosu zo štartu na webe Kosmonautix.cz (po česky)
* Články na tému JUICE na webe Kosmonautix.cz (po česky)
* Články na tému JUICE na webe Astro.cz (po česky)